b'\n_START_ARTICLE_\nAmfilokhia\n_START_PARAGRAPH_\nAmfilokhia (m.kreik. \xe1\xbc\x88\xce\xbc\xcf\x86\xce\xb9\xce\xbb\xce\xbf\xcf\x87\xce\xaf\xce\xb1, lat. Amphilochia) oli antiikin aikainen alue Akarnanian maakunnassa sen ja Epeiroksen rajalla l\xc3\xa4ntisess\xc3\xa4 Kreikassa.\n_START_SECTION_\nMaantiede\n_START_PARAGRAPH_\nAmfilokhia sijaitsi Ambrakianlahden it\xc3\xa4p\xc3\xa4\xc3\xa4ss\xc3\xa4 sen rannikolla. Sen alue ei ulottunut kauas sis\xc3\xa4maahan. Alue oli vuoristoista. Amfilokhian pohjoispuolella sijaitsi Ambrakian alue, koillispuolella Athamania, it\xc3\xa4puolella Dolopia, etel\xc3\xa4puolella Agrais ja Aitolia ja lounaispuolella varsinainen Akarnania. Amfilokhian polikset eli kaupunkivaltiot olivat Argos Amfilokhikon eli Amfilokhian Argos sek\xc3\xa4 Limnaia.\n_START_SECTION_\nHistoria\n_START_PARAGRAPH_\nAmfilokhiaa asutti alun perin amfilokhien heimo, josta se oli saanut nimens\xc3\xa4. Heimo oli ei-kreikkalainen, vaikkakin sen sanottiin saaneen nimens\xc3\xa4 argoslaisesta Amfilokhoksesta, joka oli Amfiaraoksen poika. Strabon kuvaa heimon epeiroslaiseksi, mutta yleens\xc3\xa4 alue luettiin osaksi Akarnaniaa. Heimon on my\xc3\xb6s arveltu olleen osaksi epeiroslaisia ja osaksi akarnanialaisia._NEWLINE_Peloponnesolaissodan aikaan 400-luvun eaa. j\xc3\xa4lkimm\xc3\xa4isell\xc3\xa4 puoliskolla amfilokhit olivat liitossa akarnanialaisten kanssa. Aitolialaiset valtasivat alueen Aleksanteri Suuren kuoleman j\xc3\xa4lkeen 300-luvun eaa. loppupuolella. Roomalaisella kaudella alue kuului roomalaiseen Epirus Vetuksen provinssiin._NEWLINE_Nykyinen, samalla seudulla sijaitseva Amfiloch\xc3\xadan kunta on ottanut nimens\xc3\xa4 antiikin aikaisesta alueesta.'